Blæsten suser sin vilde vise, og lyden af det brusende hav kan høres på lang afstand. Samtidig står solen højt på himlen i Nørre Vorupør. Det er dermed perfekt vejr, hvis man er kitesurfer. Derfor fik Mads Bloch for omkring to dage siden travlt med at trykke på knappen og indkalde verdenseliten til Cold Hawaii Big Air 2022. - Det er en lille smule nervepirrende at kalde folk ind til sådan noget her. Man ved ikke rigtigt, hvad der sker i forhold til, hvordan vejret udvikler sig. Det er ligesom at vinde i lotteriet, når det går, og lige nu ligner det, at det går, så jeg er glad, siger Mads Bloch, der er manager ved Cold Hawaii Big Air. Se surfernes vilde tricks: For vinden skal nemlig rase, før kitesurferne for alvor kan slå sig løs med diverse akrobatiske tricks 20-30 meter oppe i luften. Og de brutale vindforhold blev da også udnyttet til fulde, da stævnet startede torsdag formiddag. Verdenseliten var nemlig strømmet til vestkysten for at konkurrere mod hinanden i vandet. - Forholdene er helt fantastiske. Der er en lille smule mindre vind end sidste år, men der er fortsat så meget, at kitesurferne kan gøre, præcis hvad de vil, så vi glæder os helt vildt. Folk kan se frem til højde, ekstremitet og det er det bedste kitesurf, man kan få, siger Mads Bloch. Se endnu et af de akrobatiske tricks: 'Olding' konkurrerer med ungdommen Første heat i konkurrencen startede klokken 11, og blandt de startende danskere var 34-årige Nick Jakobsen, som vel sagtens kan regnes som en olding i sporten, da han konkurrerer med flere, der er omkring halvt så gamle som ham selv. Efter første heat var københavneren godt tilfreds med sin præstation. - Jeg tror, det gik meget fint. Lige da hornet lød, og heatet startede, kom der ekstra meget vind, hvilket vi rigtig godt kan lide. Men det er en rodebutik, der er mange bølger udover det hele, så det gælder om at holde tungen lige i munden, fortæller han, efter han er kommet op ad vandet. Se Nick Jakobsen slå en vild verdensrekord i 2017 . Torsdag blæser det helt op til 20 meter i sekundet, mens kitesurferne er på vandet. Trods Nick Jakobsens gode start forventer han ikke at komme øverst på podiet. - Havde du spurgt mig for to år siden, så havde jeg nok spået, at jeg kom på podiet, men niveauet er bare steget helt vildt, så jeg ved ikke, hvad min forventning er. Jeg er en af de gamle, så jeg er bare glad for at være med, siger han. Sidste års vinder Kevin Langeree stiller igen i år til start, og det samme gør sidste års anden- og tredjeplads Lasse Walker og Stig Hoefnagel. Konkurrencen forventes at slutte mellem klokken 16 og 18.
Jo mere blæst - jo bedre. Sådan lyder mottoet i kitesurfermiljøet. Torsdag var vejrforholdene endelig noget nær perfekte, hvilket betød, der kunne afholdes Cold Hawaii Big Air 2022.